Colinde, ediţii speciale, transmisiuni în direct, filme despre Crăciun, la TVR 3

În preajma Crăciunului, TVR 3 difuzează numeroase programe speciale, având ca temă Naşterea Domnului - emisiuni de colinde, transmisiuni în direct ale slujbelor religioase oficiate în diverse oraşe ale ţării, documentare despre semnificaţia şi valorile Crăciunului, dezbateri, filme tematice etc. 
Colindele pătrund în casele telespectatorilor TVR 3 încă de vineri, 23 decembrie, când, la ora 16.45, Studioul teritorial Timişoara a programat Colindul minorităţilor, o emisiune realizată de Dite Dinesz, cuprinzând colinde tradiţionale în limbile minorităţilor din Banat (croaţi, sârbi, ucrainieni, slovaci, maghiari, etc.).

În Ajun, programul special începe de la prima oră (7.00), când ÎPS Acad. Dr. Irineu, Mitropolitul Olteniei este invitatul părintelui Adrian Stănulică la o ediţie specială a emisiunii Spirit şi credinţă, realizată de Studioul teritorial Craiova. La ora 17.00, ascultăm Colinde internaţionale, aduse de TVR Timişoara, iar de la 18.00, mari şi mici se vor bucura să urmărească filmul artistic Un bunic de Crăciun*, nominalizat la Globul de Aur pentru cel mai bun actor într-un film de televiziune (Ernest Borgnine). Seara de sâmbătă revine, din nou, cântecului specific Crăciunului: cu cinci minute înainte de miezul nopţii, Paula Seling şi invitaţii săi ne aşteaptă la Colindar, concert caritabil la care participă şi soprana Diana Ţugui, tenorul Costel Busuioc, Corul mimico-gestual Anghelos, Corul Psaltic Sf Dimitrie Izvorâtorul de mir al Catedralei Mitropolitane din Craiova.

Ziua de Crăciun este, aşa cum era de aşteptat, îmbrăcată în straie de sărbătoare. De la 7.55, Studioul teritorial Tg. Mureş aduce Colindele Ardealului, un program care conţine colinde pe care le ştiam în copilărie, dar şi altele, aproape uitate, obiceri de iarnă de odinioară, zeci de colindători, mari şi mici, din toată Transilvania. La 9.30, telespectatorii TVR 3 sunt invitaţi la Mitropolia Moldovei şi Bucovinei din Iaşi, de unde pot asculta Colinde cu corul Byzantion, sub bagheta dirijorului Adrian Sârbu. 
Cei care nu pot pleca de acasă pentru Liturghie pot urmări Slujba de Crăciun, în transmisiune directă de la Catedrala Ortodoxă din Cluj-Napoca, de la ora 10.00, la Axios. Iar de la ora 12.00 îi aşteaptă un spectacol grandios, de la Domul din Timişoara, oferit de comunitatea italiană din Banat: Concerto di Natale cuprinde piese din repertoriul lui Mozart, Puccini, Verdi, Rossi, Idelsohn, etc. Colinde mai pot fi ascultate şi la Alo, România!, de la ora 15.00, de la TVR Craiova.
Sub bine-cunoscutul titlu Deschide uşa, creştine, Studioul teritorial Tg. Mureş difuzează, de la 17.30, tot la TVR 3, un documentar despre semnificaţiile şi valorile religioase şi laice ale Crăciunului. Iar cei care au urmărit cariera tenorului-zidar Costel Busuioc îl pot asculta de la ora 18.00, într-un Concert, alături de corul de copii Junior VIP, transmis de TVR Cluj. 
Noaptea de Crăciun TVR 3 este tot a colindelor: de la ora 23.40, Studioul teritorial Iaşi difuzează Colinde cu corul Cantores Amicitiae, al Universităţii de Artă din Iaşi. Şi, cum ziua nu se putea încheia fără întâlnirea cu unul dintre cei mai îndrăgiţi artişti populari, de la 0.10 TVR Tg. Mureş lansează invitaţia de a petrece Sărbătorile cu... Nicolae Furdui Iancu, chiar din Ţara Moţilor, din casa părintească de la Sohodol a celebrului interpret.

A doua zi de Crăciun, TVR 3 continuă maratonul programelor speciale. La ora 9.00, părintele Stelian Tofana răspunde la o întrebare delicată la Dialogurile TVR Cluj: „Suntem sau nu contemporani cu naşterea Mântuitorului?”. Retrospectiva  Campaniei „În aşteptarea lui Moş Crăciun” iniţiată de Studioul teritorial Iaşi poate fi urmărită de la ora 11.00, iar de la 17.30, telespectatorii pot vedea filmul Un oaspete de Crăciun**.

Caravana TVR 3 de la Cluj are, de luni până vineri, ediţii speciale, difuzate în direct, de la ora 19.00. Subiectele propuse de cei doi moderatori, Irina Gaşpar şi Dorin Mesaroş, vizează satul românesc în Sărbătoarea Crăciunului: tradiţii, reţete, obiceiuri specifice vieţii la ţară (luni – judeţul Satu-Mare; marţi - satul Hoteni din Maramureş; miercuri – judeţul Alba; joi – satul Crasna din Sălaj; vineri – satul Răscruci din Cluj).

Şi îndrăgita emisiune Cântec şi poveste*** vine cu ediţii de colecţie în această săptămână. Luni seară, de la ora 20.00, invitata realizatorului şi moderatorului Horia Gumeni de la Studioul teritorial Iaşi este nimeni alta decât Sofia Vicoveanca. Considerată doamna folclorului românesc, pe care-l slujeşte de o viaţă, Vicoveanca îşi aşteaptă publicul la Mălini, nu departe de locul de baştină, unde ne spune povestea ei şi a cântecelor sale. Ne invită în muzeul de acasă, iar pentru că e Crăciun, scoate din „lada cu zestre” obiceiuri de sărbători din Bucovina: Cerbul din Corlata, Caprele şi colindătorii din Mălini, jocurile populare din Rădăuţi. 
Ediţia Cântec şi poveste din 27 decembrie, realizată de TVR Bucureşti şi prezentată de Teodora Drăgoi, are ca invitată de onoare o altă doamnă a scenei româneşti, care declară că „fără cântec nu ar mai putea trăi" - Maria Ciobanu. Artista aduce o familie de artişti, care a demonstrat că munca şi talentul sunt elementele principale ale unui succes în timp: familia Pană, reprezentată în această ediţie de Petrică Pană şi copiii lui: Georgiana şi Theodor Pană. Nu lipseşte nici tânăra generaţie, două fete mândre şi talentate din Târgovişte: Nicoleta Stoian şi Laura Chiţescu.

_____________________________________________________________________________

* Sâmbătă, 24 decembrie, ora 18.00
Film: Un bunic de Crăciun (A GRANDPA FOR CHRISTMAS – SUA, 2007) 
Regia: Harvey Frost
Cu: Ernest Borgnine, Juliette Goglia
Nominalizare la premiul Globul de Aur pentru cel mai bun actor într-un film de televiziune (Ernest Borgnine)
Dramă. Bătrânul Bert, actor şi cântăreţ retras din showbiz, s-a înstrăinat demult de fiica şi nepoata lui şi e pe cale să se mute într-un sanatoriu pentru persoane în vârstă. Când fiica lui e grav rănită într-un accident, Bert se vede nevoit să aibă grijă de micuţa Becca. Treptat, din doi străini, bunicul şi nepoţica, devin tot mai apropiaţi şi, în cele din urmă, prieteni de nedespărţit.

**  Luni, 26 decembrie, ora 17.30
Film: Un oaspete de Crăciun (A CHRISTMAS VISITOR - SUA, 2002) 
Regia: Christopher Leitch
Cu: William Devane, Meredith Baxter
Dramă. Familia Boyajian şi-a pierdut fiul în Războiul din Golf. 11 ani trişti şi goi au trecut de atunci, membrii familiei ignorând în fiecare an bucuriile Crăciunului. Dar, în acest an, ceva s-a schimbat. Un oaspete neaşteptat, care are vârsta şi alura celui dispărut, îi ajută să se bucure din nou de viaţă.

*** Luni – vineri, ora 20.00
Cântec şi poveste este realizată, alternativ, de studiourile teritoriale ale Televiziunii Române şi difuzată de luni până vineri, de la ora 20.00, pe TVR 3. Cântec şi poveste aduce în faţa publicului artişti care, de-a lungul timpului, au reuşit să arate lumii valorile noastre spirituale. Ei vin cu amintiri şi poveşti, un bun prilej pentru telespectatori de a le cunoaşte viaţa de dincolo de cântec. Alături de interpreţii consacraţi, la Cântec şi poveste apar şi reprezentanţi ai tinerei generaţii, pentru un dialog muzical remarcabil.

